Adrian Delia jgħid li l-Partit Nazzjonalista jeħtieġ jagħmel bidliet radikali Il-Kap tal-Partit Nazzjonalista Adrian Delia ma wera l-ebda intenzjoni li jirriżenja wara li spiċċat laqgħa ta' ħames sigħat tal-Grupp Parlamentari Nazzjonalista. F'kummenti lill-ġurnalisti wara l-laqgħa, Adrian Delia qal li hemm bżonn "bidliet radikali" biex il-Partit Nazzjonalista jibqa' rilevanti waqt li insista li ħadd mid-Deputati ma talbu biex jirriżenja. Delia saħansitra insista li l-Partit Nazzjonalista għandu Grupp Parlamentari wieħed u min ikun qed jattakka lil xi Membru Parlamentari jkun qed jattakka wkoll lilu personalment u lill-Partit Nazzjonalista. "Kienet laqgħa tajba u kostruttiva," saħaq Delia waqt li qal li l-pedamenti huma lesti biex il-Partit Nazzjonalista jibda jagħmel dak kollu li hu possibbli, inkluż bidliet radikali, biex jimxi 'l quddiem. Anke jekk il-laqgħa spiċċat tard, attivisti baqgħu jistennew lil Adrian Delia u laqgħuh biċ-ċapċip. Minkejja dan, ħadd mid-Deputati li attendew għal-laqgħa ma kkummentaw la huma deħlin u lanqas huma u ħerġin, ħlief Karol Aquilina. Delia qal ukoll li l-Grupp Parlamentari se jkun qed jitlaqqa' aktar ta' spiss u se jkun qed jelabora aktar dwar il-bidliet li hemm bżonn li jsiru fil-Partit Nazzjonalista. Hu mifhum li Delia ressaq għaxar proposti dwar it-triq 'il quddiem għall-Partit Nazzjonalista. "Irridu nifhmu x'inhuma l-aspirazzjonijiet tan-nies ... irridu noffru alternattivi," qal Delia. Aqra wkoll: Karol Aquilina jwieġeb lil Portelli; Imissu jgħid li hu ħabib ta' Yorgen Fenech Deputati viċin Delia jintlaqgħu biċ-ċapċip; Silenzju malli waslu Simon, Jason u Karol